紹熙辛亥歲遷居星洲述懷
作者：朱權
朝代：宋

paragraphs: 別墅今爲宅，芳洲古號星。
一溪縈似带，羣岫列如屏。
繚繞蟠龍勢，迴旋翥鳳形。
紫峰鍾美瑞，秀麗炳神靈。
峻嶺通山去，寒潭對剎渟。
高巖雙傑出，斜谷獨深扃。
鷗鷺遵幽渚，牛羊散遠汀。
春花紛外野，秋月可中庭。
築室歌鴻雁，謀鄰詠鶺鴒。
來居猶未久，補弊不遑寧。
愛竹留新笋，看松養茯苓。
採山收美茹，釣水得鮮鯖。
檠短親諸子，窗明勘六經。
桂香思璧水，槐影記楓庭。
事業姑藏器，功名會發鉶。
豈無牙父志，當遇子期聽。
鵰鶚須逢運，驊騮豈戀坰。
祇今時合待，拄笏謾名亭。